google/wiki40b huggingface dataset:
Three Days Grace (album)

Three Days Grace er et musikkalbum av Three Days Grace, utgitt i 2003.
Albumet hadde singlene «I Hate Everything About You», «Just Like You» og «Home». I Canada ble også singelen «Wake Up» gitt ut, men uten musikkvideo og bare ment for radiospilling. Albumet kom på topp 10 på USAs albumlister.
Verdensmesterskapet i fotball for kvinner

Format

I 1999 ble antall lag økt fra 12 til 16. Det var snakk om å øke antall lag fra 16 til 24 etter VM i 2007, men FIFA-sjef Sepp Blatter gikk sterkt ut mot det etter at Tyskland slo Argentina 11-0. Derfor er det også 16 plasser å spille om til VM i Tyskland i 2011. 
De 16 plassene ble fordelt som i 2007, men med det unntak at UEFA nå må spille kvalifiseringen som AFC måtte igjennom i 2007, mot CONCACAFs 3. beste lag. Tross at ni av de beste 16 lagene på FIFAs verdensranking for kvinner er UEFA-medlemmer, kan UEFA altså maksimalt få seks lag i VM. Tilsvarende er fire av de beste 14 lagene på rankingen AFC-medlemmer, men AFC kan maksimalt få tre lag i VM. 
Lagene blir fordelt i fire grupper á fire lag, der de to beste i hver gruppe går videre til kvartfinale. Deretter blir taperne i hver kamp slått ut av mesterskapet. Om det er uavgjort etter 90 minutter, spilles det ekstraomganger, og om det fortsatt ikke er noen avgjørelse kåres vinneren i straffesparkkonkurranse. Lag som møtes i gruppespillet kan ikke møtes igjen før i finalen.
Chaplin Head

Chaplin Head er et nes mellom Undine Harbour og Schlieper Bay på sørkysten av Sør-Georgia. Det ble kartlagt av Discovery Investigations i 1926, da åsen over neset ble kalt Sharp Peak. Etter South Georgia Survey (1951–57) ble neset kalt Chaplin Head etter kapteinløytnant John M. Chaplin (1888–1977), som var landmåler på RSS «Discovery», 1925–27, og som ledet sjømålingen rundt Sør-Georgia i perioden 1928–30.
The Edge of Darkness

Bakgrunn

Sangen er basert på filmen Apokalypse Nå!, som er basert på boken Mørkets hjerte. Handlingen i filmen er at oberst Kurtz har blitt drevet til galskap av Vietnamkrigen, og har derfor etablert sin egen base dypt i Vietnams jungel og blåser i alle lover og regler. Mange av filmens dialoger er tatt med i sangen, men mye er også selvskrevet.
Them Crooked Vultures (album)

Them Crooked Vultures er et musikkalbum med Them Crooked Vultures, utgitt i 2009. Dette er bandets første utgivelse. Albumet lå 12 uker på VG-lista og endte med 5.-plass som beste plassering.
Hilarocassis

Utseende

Middelsstore, avlangt ovale, blanke, brungule (i alle fall på døde eksemplarer) skjoldbiller, kan ha svarte tegninger. Det er betydelig forskjell mellom kjønnene, hunnene er større og mer langstrakte enn hannene. Dekkvingene framhjørner er ikke framskytende. Hodet er ikke synlig ovenfra, antennene omtrent så lange som pronotums bredde. Pronotum er avrundet, vanligvis tydelig smalere enn dekkvingene, danner ikke en kontinuerlig kurve med dem. Dekkvingene er rundede med svakt utvidete sidekanter. Beina er nokså korte.

Levevis

Artene lever trolig på planter i vindelfamilien.

Utbredelse

Slekten er vidt utbredt fra Arizona i nord til det nordlige Argentina i sør.
Insomnia (1997)

Handling

Handlingen tar for seg et samarbeid mellom norsk og svensk politi hvor to etterforskere skal finne morderen som har tatt livet av en 17 år gamle jente i Tromsø. Etterforskningen går galt når Jonas Engstrøm ved et uhell dreper partneren sin Erik Vik og prøver innstendig å dekke over det som har skjedd. Dette innebærer at han foretar stadig større moralske overskridelser. Som tittelen på filmen viser til sliter Jonas Engstrøm, blant annet fordi det er sommer i Nord-Norge og lyst hele døgnet, men også fordi han herjes av skyldfølelse. Denne søvnløsheten påvirker hans arbeid og mentale tilstand gjennom hele filmen.

Sjangertilhørighet

Insomnia kan sies å ha snudd film noir-sjangeren litt på hodet ved å bruke det konstante lyset som påvirkende effekt, i stedet for de mørke, regnvåte gatene den vanligvis assosieres med. Men filmen har også elementer av film noir hvor den ensomme etterforskeren bryter regler for å oppklare saken. I løpet av handlingen fremheves i stadig sterkere grad et dobbeltgjengermotiv mellom detektiven og morderen.

Gjennomslag i samtiden

Filmen ble, sammen med Budbringeren av Pål Sletaune, plukket ut til å bli vist i sideprogrammet La Semaine Internationale de la Critique i filmfestivalen i Cannes. De to filmene ga opphav til begrepet NorWave, som skulle henvise til at norsk film befant seg i front internasjonalt. Begrepet ble ganske kortvarig. Insomnia ble tidlig plukket ut til den prestisjetunge dvd-serien Criterion Collection, som en av få skandinaviske samtidsfilmer. 
Insomnia er blant de norske filmene som har hatt gjennomslag i utlandet, og i 2002 ble det laget en amerikansk versjon, regissert av Christopher Nolan, med Al Pacino, Robin Williams og Hilary Swank i hovedrollene.

De norske anmelderne

Den ble godt mottatt av de norske anmelderne. Dagbladet gav den terningkast fem, mens VG, Dagsavisen og Aftenposten gav den fire.
Nord-Amerika

Klima

Omtrent alle jordas klimasoner er representert i Nord-Amerika. Det arktiske klimaet dekker et stort område fra Alaska til Labrador. Der finnes det Tundra, og isen på Hudsonbukta ligger til langt utpå sommeren. Sør for dette er det et belte tvers over Nord-Amerika med skog og temperert klima, bl.a. en stor del rundt de store sjøene. Videre sørover kan vi finne noe som man kan kalle steppeklimaer, som mange andre vil kalle for prærier. Videre har vi ørkenklima i Rocky mountain-høylandet, monsunlignende klima med sommerregn og tørrere perioder om vinteren nordvest for Mexicogolfen, subbtropisk klima over Sør-Mexico og Florida-området, samt mildt middelhavsklima med sommertørke og vinterregn i California. I Sentral-Amerika og Vestindia finnes tropisk klima. I det indre av Nord-Amerika er sommeren veldig varm og vinteren tøff. Kald vind fra de arktiske strøka i nord har fritt løp sørover det enorme slettelandet helt til Mexicogolfen. Temperaturen skifter til mye sterkere enn i Europa. Temperatursprang på over 30 grader i løpet av en dag er ikke uvanlig. Langs stillehavskysten i nordvest er det utprega kystklima lignende det på vestlandet, men med enda større nedbørmengder. Ellers er meridianen 100 grader vest et skille mellom nedbørrikt østområde fra 700 til 18 000 millimeter årlig, og tørrere strøk vestenfor, store deler under 250 millimeter.

Planteliv

Plantelivet i Nord-Amerika oppviser en kort sagt utrolig artsrikdom og variasjon sammenlignet med hva vi finner for eksempel i Europa. Årsaken til dette er noe av det forskjellige miljøet innen verdensdelen, fra reint arktiske forhold i Alaska og det nordlige Canada til tropiske forhold i de sørlige deler, fra regnskog noen av de tørreste ørkenstrøk for eksempel i Sahara. En annen viktig årsak til det rike plantelivet i Nord-Amerika finner vi for eksempel i floraens historiske utvikling. Ved vekslende klimaforhold, For eksempel under istidsperiodene tertiær og kvartær, har nok vegetasjonsgrensene og grensene for de enkelte plantearter variert atskillig i nordsør retning. Men mens vi i Europa, hvor de østvest-løpende fjellkjedene demte opp for plantevandringene, fikk en forringelse av floraen, var det ingen sånne hindringer i veien i Nord-Amerika hvor de større fjellkjedene går sørover. Vegetasjonen varierer fra arktisk tundra i nord, store områder med barskog i Canada og i veststatene i USA, områder med sommergrønn løvskog i øststatene i USA, eviggrønn lavvokst krattskog som blir kalt Chaparral, og er i California. Og det sør Oregon, og steppe- og ørkenvegetasjon i sentrale og sørvestlige deler av USA. –På høyslettene i nordlige Mexico har vi ørkenvegetasjon hvor særlig kaktusarter er rikt representert. I det sørlige Mexico har vi vestsubtropisk og montan regnskog, i østtropisk regnskog og savanne-områder. I Rocky mountains og i de andre høyere, parallelle fjellkjedene går arktiske plantearter ganske langt mot sør.
Alter

Prekestolalter

Et prekestolalter er en variant der prekestolen er plassert over alteret og sammenbygget med alterets bakvegg, og gir en sentraliserende virkning som er typisk for barokken. Dette arrangmentet er en understrekning av prekenens betydning i den reformatoriske gudstjenesten, og det symboliserer at ordet står over sakramentet. De første prekestolaltere oppstod i tysk område og i den tids barokkirker. I Waisenhuskirken i København (1731-1734) fikk prekestolen for første gang i Danmark plass over alteret.
Mange kirker i Norge fikk prekestolaltere på andre halvdelen av 1700-tallet og særlig i de tre første tiårene på 1800-tallet, flera av disse er senere ombygd eller har fått en ekstra prekestol med tradisjonell plassering. Prekestolaltere finnes nå blant annet i Nykirken i Bergen (gjenreising 1756), Gamlebyen kirke i Oslo (1796), Røros kirke (1784), Kongsberg kirke (1740–61) og Sør-Fron kirke (1792). Prekestolalter ble særlig brukt i de norske åttekantkirkene som i Hadsel, Klæbu og Tynset kirker. Dette arrangementet er typisk for det åpne kirkerommet der alter og menighet er i samme rom. Prekestolalteret gikk av moten igjen blant annet fordi alteret ble underlagt prekestolen. I Klæbu kirke ble det senere satt opp en prekestol på gulvet på grunn av prestens høydeskrekk. Ifølge Hosar er det minst 58 prekestolaltere i norske kirker. Flåbygd kirke er eksempel på kirke med opprinnelig prekestolater. Den tidligere Hopen kirke på Smøla var i 1749 trolig den første kirken i Norge med en slik plassering av prekestolen. Oppgang til prekestolen var fra sakristiet i et lite tilbygg på utsiden av kirkens åttekantede grunnplan.
Epidiscoceps

Utseende

En middelsstor (ca. 12,5 millimeter), kraftig, mørkt brunlig trebukk. Antennene er nokså kraftige og litt lengre enn kroppen. Pronotum er avrundet rektangulært, noe bredere enn langt. Dekkvingene er nesten jevnbrede, mørke med gulaktige flekker. Beina er nokså kraftige, leggene lyst gråaktige i midten.

Utbredelse

Arten lever i Kamerun.
My Name Is Earl

Episoder

Se listen over My Name is Earl-episoder

Listen

Mens han ligger i morfinrus på sykehuset hører Earl Carson Daly snakke om karma på TV, og konkluderer med at hans dårlige hell har blitt forårsaket av livsstilen. (Det er typisk Earl å tro at Carson Daly oppfant konseptet karma.) Han bestemmer seg for å skrive en liste over alt det gale han har gjort, med hensikten å gjøre opp for alle sine feil og krysse av ting på listen etterhvert.
Earls første gode gjerning, å plukke opp søppel, fører til at han finner igjen sitt tapte vinnerlodd.
Karma er det faste gjennomgående tema i serien, og dets effekt vises ikke bare på Earl, men også på andre karakterer, som Earls venn Ralph, som ender opp med å bli jaget av politiet etter å ha takket nei til Earls tilbud om å endre seg, og heller forsøkt å stjele pengene til Earl.
I noen tilfeller eksisterer Karma ikke bare som et tema, men som en karakter som dikterer Earls handlinger. Earl vil av og til henvende seg direkte til Karma som om det var en person, og vil alltid gjøre det han oppfatter som dets vilje. Earl uttaler i en episode I am Karma's bitch (Jeg er Karmas kjerring). Listen vises som den fysiske manifesteringen av Karma. Karma portretteres også i den siste episoden av første sesong som den gamle damen som kjørte over Earl i den første episoden.
Earls oppførsel bringer frem et interessant spørsmål om moral: Motiveres han kun av sin vilje til å få god karma, og gjør ting dermed kun av egen interesse, eller angrer han virkelig på det han har gjort, og har snudd livet sitt? Serien gir ikke noe svar på dette spørsmålet, og forskjellige episoder hinter til forskjellige svar. I episode 1.04 for eksempel, har Earl tenkt å tilstå overfor eks-kjæresten at han forfalsket sin egen død for å komme bort fra henne, fordi hun var for klengete. Når Catalina påpeker at dette vil såre henne, og spør Earl hva som er viktigst, hans liste eller noen andres følelser, svarer Earl «Jeg vet ikke, lista mi?». På den annen side viser Earl empati i episode 2.02, når Joy blir arrestert, og besvimer til slutt av å bekymre seg for Joy. Når han spør Catalina hva som skjedde svarer hun «Fordi du er en god person, Earl..»
Iscadida

Utseende

Middelsstore (4 - 12 millimeter), nokså brede, noe knudrete, blanke, gjerne mørkt rødlige bladbiller. Antennene er ganske tynne og rundt halvparten så lange som kroppen. Pronotum er avrundet rektangulært, innbuktet foran slik at forhjørnene stikker fram på sidene av det firkantede hodet. Dekkvingene er rundede og hvelvede med rader av runde, blanke knøler.

Levevis

Billene mangler flygevinger og kan ikke fly.

Utbredelse

Slekten er utbredt i det sørlige Afrika.
Kärda

Kärda er et tettsted i Värnamo kommune i Jönköpings län i Småland i Sverige. I 2010 hadde tettstedet 320 innbyggere. Kärda ligger cirka sju kilometer vest for Värnamo.
16. januar

Navnedag

Hjalmar, Hilmar og Hassan.
Jingyuan (Guyuan)

Jingyuan (kinesisk: 泾源县; pinyin: Jīngyuán Xiàn) er et fylke i den autonome regionen Ningxia i Folkerepublikken Kina. Det ligger i byprefekturet Guyuan.
Befolkningen var på 112 167 innbyggere i 1999.
Ås Avis

Ås Avis er en ukeavis for Ås kommune som utgis av Mediehuset Indre Østfold/Follo i Amedia. Første utgave kom 26. mai 2006, og selskapet begynte samtidig å gi ut Vestby Avis i nabokommunen. Konstituert redaktør og daglig leder er Henrik Christie.
Pirates!

Spillet

I spillet spiller man en skipskaptein med kaperbrev fra England, Frankrike, Nederland eller Spania, og seiler i karibien på 1500-tallet eller 1600-tallet. Begynner man i 1560 er den spanske dominansen stor, mens dersom man begynner i 1680 er mange av de andre nasjonenes kolonier også blitt mer utviklet og skipene er flere og bedre.
I spillet må man skyte med kanon, fekte med fiendtlige kapteiner eller andre som trekker sverd, man må holde mannskapet fornøyde med "saltmat og søtmat og penger og gull" og man må balansere sin politiske lojalitet slik at man ikke blir forsøkt senket i alle havner. Størrelsen på flåten og skipene, samt været og vindretning påvirker både den taktiske og strategiske seilingen.
Mannskapet ønsker å få sin del av byttet, så for å unngå mytteri må man legge til kai og dele byttet en gang imellom. Kapteinens helse blir også dårligere med årene, men om den politiske situasjonen tillater det kan finne sine bortførte slektninger, få en vakker kone, få flere militære- eller adels-titler, og finner man de tapte indianerskattene kan man bli den rikeste mannen i karibien.
Taktiske slag på land var ikke med i originalversjonen på kassett for Commodore 64, men var med i Amiga versjonen og i senere versjoner. 
I 2004-versjonen kan man også danse og snike seg rundt i fiendtlige byer om natten.

Mottagelse

Pirates! ble sett på som banebrytende da det kom ut, og vant flere priser i 1987. Det kom tidlig høyt opp på flere kåringer av tidenes beste videospill.
I 2013 ble Atari slått konkurs og rettighetene til Pirates! og Pirates! Gold ble solgt til Tommo.
Mjelde gravplass

Mjelde gravplass ligger i Mjeldalen, Nedre Mjelde på Osterøy ca. 500 meter fra Mjeldavatnet. Det er en gammel gravplass fra tidlig kristen tid hvor Mjelde kirke stod inntil 1866. Gravstedet fungerte som begravelsested for gårdene i Mjeldalen og helt til Hannisdal. Like ved gravstedet sto Mjeldegodset som var i familien Garmanns eie fra 1600-tallet og til begynnelsen av 1800-tallet. Ifølge tradisjone hvilte gravfølget på Likhaugbrekka, om lag 100 meter fra gravstedet. På 1960-tallet ble det bygget et klokketårn med kirkeklokke ved inngangen til Mjelde gravplass.
Regensburg bispedømme

Historie

Regensburg var fra 600-tallet residensby for de bayerske hertugene. I denne perioden ble byen oppsøkt av flere vandrebiskoper. Den mest kjente var St. Emmeram, som ble en av byens skytshelgener. Det regulære bispedømmet med setet i byen ble grunnlagt av Bonifatius i 739. Det hadde opprinnelig en enorm utstrekning, siden det i tillegg til Bayern også omfattet Böhmen og Mähren. Regensburgs metropolitanerkebispedømme var Salzburg. Biskopene av Regensburg var frem til 900-tallet samtidig abbeder av St. Emmeram kloster. 973 ble Böhmen og Mähren skilt ut som Prag bispedømme.
Bispedømmet hadde sin blomstringstid på 1100-tallet, da den gotiske domkirken ble bygget og tallrike klostre grunnlagt. Da Bayern i 1180 kom til wittelsbacherne, forble biskopen av Regensburg uavhengig, dvs. riksumiddelbar. Fyrstbiskopene klarte imidlertid aldri å opprette et sammenhengende høystift; de verdslige besittelsene forble spredt og forholdsvis små, hovedsakelig i nærheten av Regensburg, men også enkelte andre steder i de bayerske områdene, f.eks. festningen Kufstein i dagens Tirol. I selve byen var det bare domkirken med tilhørende bygninger som var i biskopens verdslige besittelse. Resten av Regensburg var fordelt mellom den frie riksstaden og tre riksklostre (Niedermünster, Obermünster og St. Emmeram). Attpåtil gikk byen i 1542 over til protestantismen.
Med Reichsdeputationshauptschluss i 1803 ble fyrstbispedømmet slått sammen med riksbyen og de tre riksklostrene til kurfyrstedømmet Regensburg. Siden fyrstedømmet ble gitt til Carl Theodor von Dalberg i egenskap som biskop av Regensburg og primas av Tyskland, ble altså fyrstbispedømmet ikke sekularisert. Det var dermed det eneste fyrstbispedømmet som overlevde Reichsdeputationshauptschluss som en kirkelig stat.
Riksdeputasjonens plan hadde vært å gjøre Regensburg til metropolitanerkebispedømmet for bispedømmene i Det tysk-romerske rike unntatt Preussen og Østerrike. I denne sammenheng ble Mainz’ erkebiskoptittel overført til Regensburg i 1805. Det tysk-romerske rike ble imidlertid opphevet allerede i 1806, og kurfyrstedømmet Regensburg i 1810. Von Dalberg beholdt likevel titlene erkebiskop og fyrstprimas frem til sin død i 1817. Etterpå ble Regensburg suffragan under München og Freising.
Akerøy fort

Akerøy fort er det sydligste av utenverkene til Fredrikstad festning. Fortet ligger på Hvaler, ca. 2 mil sør for Fredrikstad på en liten holme – Festingsholmen NØ for Akerøya. Holmen er ca. 100*200m og rommet Akerøy fort og to bolighus, det ene kommandantbolig.
Fortet ble etablert allerede i 1664 som en liten tømmerskanse under tilsyn av general Rüsenstein. Den ble anlagt som forsvar både mot kapere og svenske sjøstridskrefter som opererte i Nordsjøen og Skagerrak og for å sikre innseilingen til Fredrikstad. Det er godt le bak Akerøya samtidig som det er rask og lett adkomst til åpent farvann under forskjellige vindretninger. Flere fortøyningsfester i sundet vitner om dette. Det var derfor også viktig å hindre at havnen ble benyttet av fremmede. Den fremskutte posisjonen gjorde det også aktuelt for Tordenskjold å benytte havnen i 1716 og 1718. Til anlegget hører også redutten på Akerøyas høyeste punkt, 30m over havet. Her har en et vidt utsyn over ytre Oslofjord. Redutten ble restaurert i 1979 av Østfold kulturminnevern.
Etter planer av general Johan Caspar de Cicignon ble fortet noe utvidet og fikk et kanontårn, en donjon omkring 1680. Over tårnet var et høyt tretak som beskyttet murverk og kanoner mot nedbør.
I 1685 var Christian Vs på inspeksjon og fant da den gamle tømmerskansen i en elendig forfatning. Dette førte til at det tidlig i 1740-årene ble bygget en ytre festningsmur.
I tiden fra 1681 og frem til 1807 var det tilbeordret kommandanter på Akerøy fort. Enkelte hadde med seg hele familien. På fortet var det en permanent vaktstyrke. I 1801 på bare 19 mann, men på krigsfot kunne fortet huse opp til 150 mann. Akerøy fort ligger avsides og det må mang en gang ha vært en ensom og kjedelig tjeneste i fredstid.
Fortet ble aldri angrepet. Det hadde imidlertid sin misjon som et tyngdepunkt i ytre Oslofjord og beskyttet uthavnen med sine 27 kanoner og 150 manns garnison. Under napoleonskrigene (1807–1814) mistet en den dansk-norske flåte etter angrepet på København i 1807. Uten flåtestyrker til understøttelse og forsyninger anså en at fortet ikke ville kunne holdes og stattholder og øverstkommanderende prins Christian August beordret i 1808 fortet demolert. I 1883 ble fortet brukt av marinen som skytemål og ble siden liggende som ei steinrøys.

Restaureringen

Etter raseringen på 1800-tallet lå fortet i ruiner frem til 1962 da «Komiteen for Restaurering av Akerøy Fort» tok til med gjenreisningen. I løpet av 1960-tallet var det meste av murverket gjenreist etter oppmålinger utført av Riksantikvaren. Til arbeidet ble det både samlet inn lokale midler og midler fra myndighetene. En stor del av arbeidet ble imidlertid gjort på dugnad bl.a. ved sommerleire med unge norske og utenlandske deltakere. I 1999 stoppet videre restaurering opp av mangel på midler.
Fransk mesterskap i friidrett 2018

Fransk mesterskap i friidrett 2018 ble arrangert fra 6. til 8. juli 2018 på Stadium municipal i Albi. 
Ninon Guillon-Romarin satte ny fransk rekord i stavsprang, med 4,73 meter.
All Kinds of Everything

Eurovision Song Contest

«All Kinds of Everything» var ett av åtte bidrag som deltok i den irske nasjonale finalen søndag 1. mars. Der vant sangen en klar seier og ble Irlands bidrag til Eurovision Song Contest 1970 i Amsterdam 21. mars. 
I den internasjonale finalen deltok bare tolv land. Blant annet hadde hele Norden trukket seg i protest mot konkurransens form og fordi fire land hadde vunnet konkurransen året før. Dana var sist ut på scenen, og det var Nederlands egen dirigent, Dolf van der Linden, som dirigerte det irske bidraget.
På forhånd var Storbritannia favoritt med Mary Hopkin og sangen «Knock Knock, Who's There?». Avstemningen ble en kamp mellom Storbritannia og Irland, og til slutt vant «All Kinds of Everything» med 32 poeng – seks poeng foran Storbritannia.  
«All Kinds of Everything» var en langt roligere vinnerlåt sammenlignet med de mer energiske fremførelsene som hadde dominert Eurovision Song Contest årene før. Dette var Irlands første seier i Eurovision Song Contest, og siden har Irland vunnet ytterligere seks ganger. Med det er Irland det mestvinnende landet i Eurovision Song Contest. Bidraget var også politisk følsomt, siden Dana, som kom fra Derry i Nord-Irland, representerte republikken Irland og ikke Storbritannia. 
I teksten synger Dana synger om alle tingene som minner henne om kjæresten – enten det er måker, fiskere, fly, morgendugg eller postkort. Hun avslutter hvert vers med å si at «alle slag av alt minner meg om deg».

Innspilling

Dana spilte inn «All Kinds of Everything» etter den nasjonale irske finalen. Arrangør var Phil Coulter, som hadde komponert de britiske Eurovision-sangene «Puppet on a String» og «Congratulations». Ray Horrock produserte singelen. Den ble utgitt 14. mars 1970 på selskapet Rex, der Dana tidligere hadde utgitt fire singler. Rex ble senere en del av plateselskapet Decca Records. 
«All Kinds of Everything» ble en stor hit i Irland allerede før den internasjonale finalen. Den gikk også til topps på singellistene i Belgia og Storbritannia, og det samlede salget av Danas «All Kinds of Everything» er anslått til to millioner eksemplarer. Singelen ble også utgitt i Australia, men ble mindre populær enn coverversjonen med vokalisten Pat Carroll fra Melbourne.

Annet

I 1997 deltok Dana – under sitt fulle navn, Dana Rosemary Scallon – i det irske presidentvalget. Under valgkampen ba Independent Television & Radio Commission at irske radiostasjoner om ikke å spille sangen, siden det kunne gi Scallon en fordel overfor de andre kandidatene. Stasjonene som likevel valgte å spille sangen, ble bedt om å redusere dekningen av Danas kandidatur med tre minutter for hver gang de spilte låten (som er tre minutter lang).
Under valget ble journalist Vincent Browne kritisert for å ha intervjuet Dana på en konfronterende måte. Hans unnskyldning tok form av en fremføring av «All Kinds of Everyting» under en påfølgende paneldiskusjon på radio.

Norsk versjon

Fredrik Friis har skrevet en norsk tekst. Den norske tittelen er «Alt det jeg ser omkring».